নিজস্ব প্রতিবেদক । ২০ মে, ২০২০ ৩:৫১ অপরাহ্ণ
সরকারি নির্দেশ অমান্য করে যারা ঈদের ছুটি কাটাতে গ্রামে ছুটে যাচ্ছেন তাদের উদ্দেশে আওয়ামী লীগ সাধারণ সম্পাদক ও সেতুমন্ত্রী ওবায়দুল কাদের বলেছেন, আমরা আবার অনুরোধ করছি, আপনার নিজ নিজ অবস্থানে থাকুন। ঘর থেকে বের হয়ে পথিমধ্যে আটকে পড়ার ঝুঁকি নেবেন না। তখন এদিক-ওদিক দু’দিকই হারাতে হবে।
আজ বুধবার (২০ মে) নিজের সরকারি বাসভবন থেকে অনলাইন ব্রিফিংয়ে ওবায়দুল কাদের এসব কথা বলেন।
ওবায়দুল কাদের বলেন, আমরা উদ্বেগের সঙ্গে লক্ষ্য করছি এখনো দেশের অনেক শিল্পকারখানার মালিকরা শ্রমিকদের বেতন-ভাতা পরিশোধ করেননি। শ্রমিকদের মাঝে বিক্ষোভ ও অস্থিরতা বিরাজ করছে। প্রতিদিনই শ্রমিকরা রাস্তায় নেমে আসছে যা এ সংকটকালে অনাকাঙ্ক্ষিত।
ত্রাণ বিতরণে অনিয়মের বিষয়ে আওয়ামী লীগ সাধারণ সম্পাদক বলেন, ত্রাণ কার্যক্রমে যেকোনো অনিয়মের বিরুদ্ধে শেখ হাসিনা সরকার কঠোর অবস্থানে। অভিযুক্তদের মধ্যে ইতোমধ্যে প্রশাসনিক, দলীয় ও আইনগত ব্যবস্থা গ্রহণ তারই সুস্পষ্ট প্রমাণ বহন করে। দলীয় পরিচয় কাউকে রক্ষা করতে পারেনি। এবিষয়ে শেখ হাসিনা সরকার শূন্য সহিষ্ণুতার পরিচয় দিচ্ছেন।
বিএনপিকে উদ্দেশ্য করে ওবায়দুল কাদের বলেন, জনগণ জানতে চায় কথামালার চাতুরি আর প্রেসব্রিফিং ছাড়া বিএনপি অসহায় মানুষের জন্য কি করতে পেরেছে? চৌকস কথার ফুলঝুরি আর গলাবাজি ছাড়া দেশ ও জাতিকে বিএনপি কি দিতে পেরেছে?
তিনি বলেন, মির্জা ফখরুল সাহেব ক্ষণে ক্ষণে বিদেশের কথা বলেন। অনেক দেশে বিরোধী রাজনৈতিক দলগুলো করোনা তহবিল গঠন করে জনগণের পাশে দাঁড়িয়েছে। আপনারা কি করছেন জাতি জানতে চায়। বরাবরের মতো নিজেদের ব্যর্থতা ঢাকার জন্য সরকারের বিরুদ্ধে মরচে ধরা মিথ্যাচারের অকার্যকর হাতিয়ার ব্যবহার করছেন।
আন্দোলন ও নির্বাচনে ব্যর্থ হয়ে বৈশ্বিক সংকটকে পূঁজি করে রাজনীতির অশুভ খেলায় মেতে উঠেছে বিএনপি, যোগ করেন সেতুমন্ত্রী।
তিনি আরও বলেন, শেখ হাসিনার সরকার যখন সবাইকে নিয়ে সম্মিলিত ও সমন্বিত প্রয়াস চালিয়ে যাচ্ছে, তখন বিএনপি প্রতিহিংসা ছাড়া আর কিছুই দেখতে পায় না।
ট্যাগঃ ঈদযাত্রী, করোনা, কাদের